Kehittyvän yrityksen viestintä : case: Chempolis Oy
Kehittyvän yrityksen viestintää on tutkittu vasta vähän. Tutkielman mielenkiinto kohdistuu siihen, miten kehittyvä yritys voi järjestää viestintänsä parhaalla mahdollisella tavalla tulevaisuuden mahdollisuudet ja uhat huomioon ottaen. Yrityksen on ennakoitava ja suunniteltava viestintänsä niin, ettei kriisejä pääse syntymään. Tämä on menestyksen ja kasvun edellytys. Työ on tapaustutkimus, jonka aineisto kerättiin teemahaastattelemalla case-yrityksen henkilöstöä, analysoimalla viestinnän materiaaleja sekä havainnoimalla. Yrityksen pienuudesta johtuen haastateltavia oli neljä ja haastattelut tehtiin tammikuussa 2008. Case-yritys on pieni suomalainen teknologiayritys, joka on vielä kehityksensä alkuvaiheessa, mutta kasvamassa kovaa vauhtia kansainvälisen luokan toimijaksi. Teoriakirjallisuuden keskeisiä käsitteitä ovat viestinnän funktiot, -sanomat, -välineet ja säännöt, hiljainen tieto, viestintästrategia, toimintaympäristö, soviteteoria sekä Greinerin malli. Soviteteorian avulla voidaan tutkia sitä, miten organisaatiot muuttavat toimintaansa, kun ympäristö muuttuu tai organisaation sisältä tulee tarve muutokseen. Larry Greinerin organisaatioteoreettinen malli puolestaan ennakoi uusia tilanteita ja ennustaa organisaation kehityskaarta. Empiirisen tutkimuksen tavoitteena on ensinnäkin selvittää miten yrityksen kehitysvaihe ja toimintaympäristön muutos vaikuttavat sen viestintään ja miten nämä muutokset tulisi ottaa huomioon viestintästrategiassa. Toisena tavoitteena on selvittää millaisia piirteitä viestinnällä on yrityksen kehityksen alkuvaiheissa. Organisaation viestinnällisen historian ja nykytilan tunteminen on tärkeää ennen kuin tulevaisuutta voidaan luodata. Tutkimuksessa luodun teoriamallin mukaan kriisit voidaan välttää, kun ne tunnistetaan. Greinerin mallia voidaan käyttää apuna hahmottamaan tulevaisuuden uhkia ja mahdollisuuksia sekä viestintästrategian avulla voidaan vaikuttaa näihin näkymiin ennakoivasti. Tulosten mukaan jokaisen organisaation tulisi pyrkiä oppivaksi organisaatioksi. Oppiva organisaatio luo, hankkii ja siirtää tietoa sekä on proaktiivinen. Se kykenee muuttamaan omaa käyttäytymistään uuden tiedon ja uusien käsitysten mukaan. Organisaation tulee muuttua jatkuvasti pyrkiessään vastaamaan toiminta-ympäristön muutoksiin ja muutosten tuomiin haasteisiin. Hyvä organisaatio osallistuu myös itse toimintaympäristönsä muokkaamiseen. Keskeisiä työssä käytettyjä lähteitä ovat Greinerin (1972) tieteellinen artikkeli ” Evolution and revolution as organizations grow”, Juholinin (2006) teos ”Communicare! Viestintä strategiasta käytäntöön” ja Åbergin teokset ”Viestinnän strategiat” (1999) sekä ”Viestinnän johtaminen” (2000).
organisaatioviestintä, viestintästrategiat, soviteteoria, yritykset, kehitys, toimintaympäristö, liiketoimintaympäristö
Networked Digital Library of Theses and Dissertations